สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 23 เม.ย.58
23 เม.ย. 2558

– ปิดตลาดเย็นนี้ เงินเยนอยู่ที่ระดับ 119.90 เยน/ดอลลาร์ จากช่วงเช้าที่ระดับ 120.00 เยน/ดอลลาร์
– ส่วนเงินยูโร อยู่ที่ระดับ 1.0750 ดอลลาร์/ยูโร จากช่วงเช้าที่ระดับ 1.0700 ดอลลาร์/ยูโร
– ดัชนี SET ปิดวันนี้ที่ระดับ 1,544.84 ลดลง 7.17 จุด (-0.46%) โดยมีมูลค่าการซื้อขาย 49,118 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,878.12 ล้านบาท (SET+MAI)
 
– ตลาดหุ้นยุโรปเปิดตลาดวันนี้ปรับตัวสูงขึ้น โดยดัชนี Stoxx Europe 600 บวก 0.3% แตะ 410.23 เมื่อเวลา 8.13 น.ตามเวลาลอนดอน เนื่องจากบริษัทหลายแห่งได้รายงานกำไรรายไตรมาสที่สูงกว่าคาดการณ์
– นายกวน เทา ผู้อำนวยการกรมการชำระเงินระหว่างประเทศ สำนักงานปริวรรตเงินตราจีน (SAFE) เปิดเผยว่า ปริมาณเม็ดเงินสกุลต่างประเทศที่ไหลออกนอกประเทศจีนในช่วงไตรมาสแรกของปีนี้ ไม่ได้เกินความคาดหมาย และไม่ควรมองว่าเป็นผลลัพธ์จากกิจกรรมที่ผิดกฎหมาย โดยทิศทางการหมุนเวียนของเงินที่เปลี่ยนแปลงไปนั้น สะท้อนให้เห็นว่า บริษัทในจีนเพิ่มการถือครองสกุลเงินต่างประเทศ และเดินหน้าลดปริมาณหนี้สินของประเทศ
ทั้งนี้ SAFE เปิดเผยในวันนี้ว่า ธนาคารจีนได้ขายสกุลเงินต่างประเทศในนามของลูกค้าเป็นเงินสุทธิ 3.562 แสนล้านหยวนในเดือนมี.ค. ซึ่งเป็นระดับสูงสุดนับตั้งแต่เริ่มบันทึกข้อมูลในปี 2553
– เอชเอสบีซี โฮลดิงส์ เปิดเผยว่า ดัชนีผู้จัดการฝ่ายจัดซื้อ(PMI)ภาคการผลิตเบื้องต้นของจีนในเดือน เม.ย.ลดลงแตะ 49.2 ซึ่งเป็นระดับต่ำสุดในรอบ 12 เดือน จาก 49.6 ในเดือน มี.ค. ขณะที่บริษัทในภาคการผลิตมีการจ้างงานลดลงเป็นเดือนที่ 18 ติดต่อกัน
– คณะกรรมาธิการการเงินของวุฒิสภาสหรัฐ ได้อนุมัติร่างกฎหมายการค้าแบบ fast-track ซึ่งเป็นก้าวสำคัญที่จะผลักดันนโยบายด้านการค้าของประธานาธิบดีบารัค โอบามา ด้วยคะแนนเสียง 20 ต่อ 6 ก่อนที่จะเสนอให้วุฒิสภาพิจารณาต่อไป
ทั้งนี้ ร่างกฎหมายแบบ fast-track ซึ่งรู้จักกันอย่างเป็นทางการว่า “อำนาจในการส่งเสริมด้านการค้า”(TPA) นั้น จะให้อำนาจแก่ประธานาธิบดีในการเจรจาข้อตกลงทางการค้า และหลังจากนั้นประธานาธิบดีก็จะเสนอข้อตกลงดังกล่าวต่อสภาคองเกรสเพื่อลงมติ โดยไม่อนุญาตให้มีการแก้ไขใดๆ
– ผลสำรวจมาร์กิต อิโคโนมิคส์ เปิดเผยว่า ดัชนีผู้จัดการฝ่ายจัดซื้อ (PMI) รวมภาคการผลิตและบริการเบื้องต้นของยูโรโซนในเดือนเม.ย.ปรับลงแตะ 53.5 ซึ่งต่ำสุดในรอบ 2 เดือน จาก 54.0 ในเดือนมี.ค.
การเติบโตของกิจกรรมทางธุรกิจในยูโรโซนอ่อนแรงลงจากระดับสูงสุดในรอบ 11 เดือนที่ทำไว้เมื่อเดือนมี.ค. ภาวะชะลอตัวดังกล่าวสะท้อนถึงอัตราการขยายตัวที่ลดต่ำลงในเยอรมนีและฝรั่งเศส ซึ่งเป็นประเทศเศรษฐกิจขนาดใหญ่ในยูโรโซน แม้ว่าประเทศอื่นๆในภูมิภาคมีการเติบโตในอัตราสูงสุดนับแต่เดือนส.ค.50
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงร่วงลง 101 ดอลลาร์ฮ่องกง ปิดที่ระดับ 10,999 ดอลลาร์ฮ่องกง/ตำลึงในวันนี้ ราคาดังกล่าวเทียบเท่ากับ 1,191.33 ดอลลาร์สหรัฐ/ทรอยออนซ์ ลดลง 10.94 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/ 7.75 ดอลลาร์ฮ่องกง
– สำนักงานสถิติอังกฤษ (ONS) รายงานว่ายอดค้าปลีกของอังกฤษ ซึ่งนับรวมยอดขายเชื้อเพลิงปรับตัวลดลง 0.5% ในเดือนมี.ค.จากระดับเดือนก่อนหน้า ขณะที่เศรษฐกิจปรับตัวอย่างไร้ทิศทาง ก่อนที่การเลือกตั้งของอังกฤษจะเปิดฉากในวันที่ 7 พ.ค.
 
ที่มา: สำนักข่าวอินโฟเควสท์